钦定古今图书集成/明伦汇编/皇极典/第246卷 > 无为而治论 宋文彦博
## 钦定古今图书集成/明伦汇编/皇极典/第246卷 > 无为而治论 宋文彦博

臣顷因奏事，亲闻德音，谓古称无为而治者，必当先
有为而致无为。臣虽即时仰对曰：“虞舜垂衣而治者，
亦皆先有为而后无为。”诚如圣意。退而伏思曰：“陛下
有尧、舜求治之心，而臣愚无皋夔致君之术。”夙夜惭
惧，启处不遑。又以奏对之际，蹇讷未周，谨寻前典所
述虞舜之德，著于简牍，仰尘览观，庶几愚忠，上裨圣
政。仲尼曰：“无为而治者，其舜也与！”夫何为哉？恭己正
南面而己。先儒之解，以谓任官得其人，故无为而治。
考于《虞书》，则舜之始也；流共工于幽州，以其心狠貌
恭，足以惑世也；放驩兜于崇山，以其掩义隐贼，党于
共工也；窜三苗于三危，以其贪冒食货，崇侈不才也；
殛鲧于羽山，以其顽嚚傲狠，治水无“功也；四罪而天
下咸服，兹所谓去邪不疑，而罚当其罪也。”于是询四
岳以谋政事，辟四门以求众贤，明四目，达四聪，以广
四听于天下。命禹作司空，以平水土；弃为后稷，以播
百谷；契作司徒，以敷五教；皋陶作士，以典五刑；垂作
共工；益作朕虞；伯夷作《秩宗》，以典三礼；夔典乐，以教
胄子；龙作纳言，出纳“朕命，惟允。”既命以官，因戒敕之
曰：“各恭其职，乃能立天下之功。”然后三载考绩，三考
黜陟幽明，庶绩咸熙，兹所谓任贤勿贰，而官得其人
也。夫明四目，达四聪，去四凶，命庶官，其勤至矣，得不
谓之先有为乎？及夫庶绩熙天下，服垂衣裳，正南面
而已，得不谓之后无为乎？臣究观经史之载，舜之至
德也，“有大功二十。”举十六相，去四凶也。十六相，谓八
元、八凯、稷、契、皋、夔之伦。去四凶，则朝廷无奸邪之党；
举十六相，则左右皆贤者之辅。如是而天下不治者，
未之有也。故后世圣帝明王，莫不劳于求贤而逸于
致治。劳于求贤，则先有为也；逸于致治，则后无为也。
恭以陛下绍祖宗之丕基，行尧、舜之至化，“黜邪远佞，
去四凶之志也；求贤审官，举十六相之意也。然而一
日万务，尚劳宵旰玆，乃臣愚不称职之效也。臣以为
方今之务，正在谨守祖宗之成法，使爵赏刑罚不失
其当耳。”爵赏当则奸邪无功者不敢侥幸而希进，刑
罚当则贵近有罪者不敢请求而苟免。纲纪正而朝
廷尊，号令行而天下服。如此，则陛下高拱穆清之中，
而与虞舜比隆，而下视三代之盛矣。